पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। नशे में धुत हथियारबंद युवकों ने इंजीनियरिंग के तीन छात्रों पर कार चढ़ा दी। वारदात के बाद आरोपियों ने भागने की फिराक में जैसे ही तेज रफ्तार से कार मोड़ी तो वह पलट गई। वारदात से बौखलाए अन्य छात्रों ने पलटी कार में तोडफ़ोड़ कर दी। वारदात में तीनों छात्र समेत आठ लोगों को चोट आई हैं। इनमें दो की हालत गंभीर बनी हुई है। बताया जा रहा है आरोपियों ने पुराने विवाद के कारण वारदात को अंजाम दिया।
सोमवार दोपहर साढ़े तीन बजे सागर इंस्टीट्यूट एंड रिसर्च टेक्नोलॉजी (एसआईआरटी) में बीई प्रथम वर्ष के छात्र शुभम शुक्ला, राजवीर सहगल और निखिल सिंह परीक्षा देकर कॉलेज कैंपस से बाहर निकल रहे थे। वहां मौजूद छात्र शिवम ने बताया कि तभी लाल रंग की एक तेज रफ्तार कार आई। कार में नशे में धुत करीब 5-6 युवक थे और सभी हाथों में लाठी-डंडे लिए थे। एक युवक कार से हाथ बाहर निकाल कर पिस्टल हवा में लहरा रहा था। आरोपियों ने तीनों छात्रों को पीछे से टक्कर मार दी। इससे वे गंभीर रूप से घायल हो गए।
वारदात के बाद आरोपी कार लेकर भागने लगे। कुछ दूर जाकर जैसे ही उन्होंने तेज रफ्तार में यू-टर्न लिया, उनकी कार पलट गई। इससे नाराज अन्य छात्रों ने कार पर पथराव कर दिया। घटना की सूचना पर पिपलानी पुलिस भी मौके पर पहुंच गई और घायलों को फौरन निजी अस्पतालों में पहुंचाया।
किसी और से था विवाद
इसी कॉलेज के छात्र आरूष ने बताया कि आरोपियों का किसी और छात्र से विवाद था, लेकिन किस बात को लेकर था, यह उसे नहीं पता। वारदात से पहले आरोपियों ने एक अन्य छात्र से मारपीट भी की थी। वहीं, कॉलेज के एडमिनिस्ट्रेटर केसी बुंथयाल ने छात्रों के बीच हुए विवाद की जानकारी होने से इनकार किया है। उनका कहना है कि एक तेज रफ्तार कार की चपेट में आने से तीनों छात्र घायल हुए हैं।
छत्तीसगढ़ की है कार
एएसपी एपी सिंह के अनुसार आरोपी जिस कार में सवार होकर आए थे, वह छत्तीसगढ़ की है। उसमें सवार दो युवकों को गंभीर चोट आई है, जिन्हें भानपुर स्थित निजी अस्पताल में भर्ती करवाया गया है। दोनों आरोपी मूलत: भिंड के रहने वाले हैं और यहां ठेकेदारी का काम करते हैं। कार सवार दोनों आरोपियों के खिलाफ हत्या के प्रयास का मामला दर्ज किया जा रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn